《和唐愚士会稽怀古诗三首 其三 沃州山次韵》
明代·戴冠

我从天姥游，层云荡胸臆。遥见海上山，天际青历历。

俯视崖下松，一一骈拇直。飞鸢凌长风，欲度忧折翼。

洞黑不敢前，恐有蛟龙匿。霞明石室丹，泉挂水帘白。

兹游足奇观，此见太古色。初疑补天余，炼成五色质。

又疑天柱折，遗此数千尺。倚空何崔嵬，卓地亦奇特。

昔贤隐兹山，至今人爱惜。辽辽千载下，隐者何寂寂。

山川固依然，世变良可恻。

作者简介：（1442—1512）明江苏长洲人，字章甫。好古笃学，凡诸子百家、山经地志、阴阳历律、稗官小说，无不深究。及长，益讲求当世之务。大学士李东阳深爱其文。以年资贡礼部，授绍兴府训导，被诬罢归卒。有《礼记集说辨疑》、《濯缨亭笔记》、《读史类聚》等。